આ અંગે મળતી માહિતી અનુસાર ગુજરાત રાજ્ય ખાંડ ઉદ્યોગ સંઘમાંથી પ્રમુખપદ પરથી માનસિંહ પટેલે રાજીનામું આપી દેતાં પ્રમુખ પદ માટેની તજવીજ હાથ ધરાય હતી. જેમાં પ્રમુખ તરીકે વર્તમાન ઉપપ્રમુખ ઈશ્વરસિંહ પટેલનું નામ નક્કી કરવામાં આવતા ઉપપ્રમુખની જગ્યા પણ ખાલી પડતાં ઉપપ્રમુખની વરણી માટે પણ અલગ અલગ નામોની દરખાસ્ત આવવા લાગી હતી. ગુરુવારના રોજ છેલ્લી વખત માનસિંહ પટેલના અધ્યક્ષ સ્થાને મળેલી વ્યવસ્થાપક સમિતિની કુલ 18 સુગર ફેક્ટરી પૈકી ધારીખેડા સુગર ફેક્ટરીના ઘનશ્યામભાઈ અને ગણદેવી સુગર ફેક્ટરીના જયંતિ પટેલ એમ બે પ્રમુખો ગેરહાજર રહ્યા હતા. બેઠક શરૂ થયા બાદ પ્રમુખ ઉપપ્રમુખની વરણીની કાર્યવાહી હાથ ધરવામાં આવી હતી. જેમાં પ્રમુખ તરીકે સહકાર રાજ્ય મંત્રી અને પંડવાઇ સુગર ફેક્ટરીના પ્રમુખ ઈશ્વરસિંહ પટેલના નામની દરખાસ્ત મઢી સુગર ફેક્ટરીના પ્રમુખ સમીર ભક્તે મૂકી હતી જેને સાયણ સુગર ફેક્ટરીના પ્રમુખ રાકેશ પટેલે ટેકો જાહેર કર્યો હતો. સામે અન્ય કોઈ દરખાસ્ત નહીં આવતા ઈશ્વરસિંહ પટેલની પ્રમુખ તરીકે બિનહરીફ વરણી કરવામાં આવી હતી. આ ઉપરાંત ઉપપ્રમુખના પદ માટે ચલથાણ સુગર ફેક્ટરીના પ્રમુખ કેતન પટેલના નામની દરખાસ્ત બારડોલી સુગર ફેક્ટરીના ઉપપ્રમુખ ભાવેશ પટેલે મૂકી હતી જેને મરોલી સુગર ફેક્ટરીના પ્રમુખ પ્રવીણસિંહ મરોલીયાએ ટેકો આપ્યો હતો. તેમના નામની સામે પણ અન્ય કોઈ દરખાસ્ત નહીં આવતા કેતન પટેલને બિનહરીફ ઉપપ્રમુખ જાહેર કરવામાં આવ્યા હતા. ઘણા લાંબા સમય બાદ ખાંડ ઉદ્યોગ સંઘના પ્રમુખ પદેથી માનસિંહ પટેલે વિદાય લીધી છે.